Hun var også meget skeptisk i december sidste år, da Jon bad hende tage billeder af ham på Place du Trocadéro - pladsen foran Eiffeltårnet. Hun blev sur og lagde ikke skjul på, at hun syntes, det var en dårlig location med alt for mange turister.

- Så fumler han pludselig i sin lomme, mens jeg står og fotograferer. I mellemtiden har jeg fået nok af hans fumleri, så jeg har taget kameraet ned. Men så ser jeg, at han har taget æsken op af lommen med ringen i.

- Så jeg får set selve frieriet 'in real life' og ikke gennem linsen, fortæller Astrid.

Billederne, som Astrid tog under Jons frieri, har en helt særlig plads hos parret i dag.

- Jeg har faktisk et billede, hvor han står med æsken åben og skal til at gå på knæ. Jeg synes, det er så autentisk, som det overhovedet kan blive. Det er jo præcis set fra min vinkel.